惜別行
作者：嚴羽
朝代：宋

paragraphs: 男兒一片萬古心，滿世寥落無知音。
今朝見君握君手，大笑浩蕩開煩襟。
携尊下馬清谿側，脫略寒溫忘主客。
何處閑雲海上來，爲我山邊起秋色。
自顧沈迷類蜀莊，愛君才術過馮唐。
座中然諾兩相許，一飲不覺連百觴。
下悲世事及危亂，上話古昔窮興亡。
高歌未斷唾壺缺，起視落日神飛揚。
挽君不留惜君去，恨不移家近君住。
人生行止皆由天，我輩豈得長相聚。
風塵澒洞一回首，歲月易失紅顔暮。
離心一夜誰得知，萬里驚濤浩東注。